Алексей Плешчеев
Пак снегът се топи…

Превод от руски: Надя Попова, —

chitanka.info

Пак снегът се топи, светли вади текат,

небесата по-топло синеят…

Още малко — и славеи ще долетят,

трели влюбени те ще запеят.

Всички чакат с копнеж тебе, пролет! И аз

днес очаквам с тъга притаена

да повее ветрец и в предутринен час

да осъмне гората — зелена.

Запленил моя дух, този шум и преди

примирение ми е навявал;

и е стихвала злобата в мойте гърди,

и съм вярвал, обичал, прощавал.

И дочувал съм глас да шепти: „Притвори

уморени клепачи навеки —

не е страшна смъртта в тези ясни зори,

в тези нощи, уханни и меки.“

И макар че боли да напуснеш света

в миг, когато цъфти и прелива,

е блаженство все пак, превъзмогнал скръбта,

да угаснеш без жалба горчива.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.